b'\n_START_ARTICLE_\nSparta Rotterdam\n_START_SECTION_\nHistoria\n_START_PARAGRAPH_\nSparta perustettiin ensimm\xc3\xa4isen kerran jo vuonna 1887, mutta toiminta jatkui vain v\xc3\xa4h\xc3\xa4n aikaa. 1. huhtikuuta 1888 joukko seuran entisi\xc3\xa4 j\xc3\xa4seni\xc3\xa4 perusti uudelleen Sparta-nimisen urheiluseuran, joka harjoitti aluksi krikettitoimintaa. Jalkapallojaosto perustettiin saman vuoden hein\xc3\xa4kuussa, ja vuonna 1890 joukkue pelasi ensimm\xc3\xa4isen virallisen ottelunsa. Krikettijaosto lakkautettiin vuonna 1892. Vuonna 1893 Sparta nousi Alankomaiden korkeimmalle sarjatasolle, mutta vet\xc3\xa4ytyi sarjasta viiden vuoden kuluttua._NEWLINE_Seura kuitenkin jatkoi toimintaansa. Vuonna 1899 seuran taustahenkil\xc3\xb6t vierailivat englantilaisen Sunderlandin ottelussa ja sen innoittamana ottivat k\xc3\xa4ytt\xc3\xb6\xc3\xb6n samanlaiset peliasun v\xc3\xa4rit, puna-valkoraidalliset paidat ja mustat housut. Vuonna 1905 Sparta j\xc3\xa4rjesti Alankomaiden maajoukkueen ensimm\xc3\xa4isen kotiottelun, miss\xc3\xa4 se voitti Belgian 4\xe2\x80\x930._NEWLINE_Sparta s\xc3\xa4ilyi korkeimmalla sarjatasolla, kunnes putosi kauden 2001\xe2\x80\x932002 p\xc3\xa4\xc3\xa4tteeksi. Se nousi p\xc3\xa4\xc3\xa4sarjaan takaisin kaudeksi 2005\xe2\x80\x932006. Sparta on voittanut Alankomaiden mestaruuden kuudesti (1909, 1911, 1912, 1913, 1915 ja 1959) ja cupin kolmesti (1958, 1962 ja 1966)._NEWLINE_Nykyinen Rotterdamin l\xc3\xa4nsiosassa Spangenissa sijaitseva stadion Het Kasteel (suom. linna) otettiin k\xc3\xa4ytt\xc3\xb6\xc3\xb6n vuonna 1916. Stadionilla tehtiin laajat uudistusty\xc3\xb6t vuonna 1999.'